Maatalousyrittäjät Marjo ja Atso Ala-Kopsala hoitavat maitotilaansa Toholammilla jo neljännessä polvessa. Tilalla on noin sata lypsävää, jotka tuottavat vuodessa miljoona litraa maitoa. Agrologipariskunnan apuna on kaksi työntekijää sekä tytär Irina Ala-Kopsala koulutöiltä ehtiessään.

Irina myös ratsastaa nimikkolehmillään. Mukana harrastuksessa ovat ystävät Alina Patana ja Marianna Taivassalo samalta seiskaluokalta Toholammin Kuusiston koulusta.

Ennen kuin lehmillä voi ratsastaa, on tärkeää, että niitä syntymästä saakka talutellaan paljon ja totutetaan ympäristöön. Tärkeintä on opettaa lehmät luottamaan ihmiseen. Niitä pestään, harjataan ja paijataan.

Vuoden ikäisellä hieholla voi alkaa ratsastaa.

Lehmät oppivat hevosten tavoin apuja: ohjat, pohkeet, istunta, ääni. Ne ovat kuitenkin paljon hevosta jääräpäisempiä eivätkä yhtä herkkiä ohjille, koska niillä ei ole kuolaimia.

Ratsulehmät osaavat ravin ja laukan. Ne tottelevat peruskäskyjä eli liikkuvat eteenpäin, kääntyvät ja pysähtyvät – toiset paremmin kuin toiset. Lehmät hyppäävät myös esteiden ja ojien yli, jos niitä huvittaa.

Nylon Beatista löytyy tarvittaessa vauhtia.

• Irina Ala-Kopsalan, 13, ratsu on 2-vuotias ayrshirelehmä Nylon Beat. Irina on hoitanut vasikoita 6-vuotiaasta asti, lehmän selkään hän nousi ensimmäisen kerran 9-vuotiaana. Nylon Beat on rauhallinen, mutta tarvittaessa siitä löytyy vauhtia. ”Perusratsu, jonka voi antaa kokemattomallekin kaverille. Se ei pelkää asioita, mutta on välillä hieman varautunut”, Irina kertoo.

Lehmä on paljon hevosta jääräpäisempi.

• Irina Ala-Kopsala (oik.), Marianna Taivassalo ja Alina Patana ovat lähdössä ratsastamaan pihaton editse.

Mexico pelkää miehiä ja liehuvia paalimuoveja.

• Marianna Taivassalon, 13, mielestä parasta on laukkaaminen. Pian 4-vuotias Mexico on kiltti mutta oman arvonsa tunteva. Sen energisyys on vanhetessa vain lisääntynyt. Mexico on äkäinen toisille eläimille, eikä se tahdo totella muita ratsastajia niin hyvin kuin Irinaa. Se pelkää miehiä ja liehuvia paalimuoveja.

Helsinkiläinen Juha Laitalainen sijoittui kuvasarjallaan toiseksi MTK Varsinais-Suomen Jos lehmät puhuisivat -valokuvauskilpailun ammattilaissarjassa. Kuvat ovat esillä Berliinissä tammikuussa 2019 maailman suurimmilla ruokamessuilla. Suomi on Grϋne Woche -tapahtuman kumppanimaa.